Komisjoni määrus (EÜ) nr 609/2000,

21. märts 2000,

millega muudetakse määrust (EÜ) nr 3298/94, milles sätestatakse Austriat transiidina läbivatele rasketele kaubaveokitele kehtestatud transiidiõiguste süsteemi (ökopunktide süsteemi) käsitlevad üksikasjalikud meetmed

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Austria, Soome ja Rootsi ühinemisakti, eriti selle artikli 11 lõiget 6 ja protokolli nr 9 lisa 4,

ning arvestades järgmist:

(1) Austrias kehtivate CEMT-i lubadega peaks olema võimalik sõita vabalt läbi kogu Austria.

(2) Ökokaartide tühistamiseks on vaja selgeid eeskirju. Kasutatud ökokaarte vajatakse statistilistel eesmärkidel.

(3) Elektrooniliste ökopunktide optimaalne kasutamine saavutatakse siis, kui neid jagatakse mitu korda aastas.

(4) Sõidukit, mis laadib Austrias peale või maha täieliku koorma, tuleks käsitleda sellisena, nagu oleks see teinud kahepoolse sõidu ning seega ei tuleks sellelt nõuda ökopunktide maksmist olenemata sellest, millist teed pidi sõiduk Austriasse sisenes või sealt lahkus.

(5) Kokkuleppe rakendamine, mis lubab 40tonnistel veoautodel sõita läbi Šveitsi, leevendab Austriat läbivate veoautode arvu. Seoses Itaalia ja Kreeka geograafilise asukohaga peavad nendesse riikidesse sõitvad või nendest riikidest lahkuvad veoautod sõitma siiski läbi Austria. Kreekale ja Itaaliale tuleks anda eelisõigus komisjonile tagastatud kasutamata ökopunktide jaotamisel.

(6) Tuleks vastavalt muuta komisjoni määrust (EÜ) nr 3298/94, [1] mida on muudetud määrusega (EÜ) nr 1524/96. [2]

(7) Käesoleva määrusega ettenähtud meetmed on kooskõlas protokolli nr 9 artikli 16 põhjal moodustatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 3298/94 muudetakse järgmiselt.

1. Artiklisse 1 lisatakse lõige 1a:

"1a. Transiitvedude suhtes, mis sooritatakse C lisas loetletud asjaoludel või Austria territooriumil kehtivate CEMT-i lubade alusel, ökopunktide süsteemi ei kohaldata."

2. Artikli 2 lõige 1 asendatakse järgmisega:

"1. Kui sõiduk ei kasuta ökopunktiloendurit, kantakse nõutav arv ökopunkte ökokaardile ja need tühistatakse. Ökokaart tühistatakse, kasutades ühte järgmistest meetoditest:

a) ökokaart tembeldatakse ökokaardi tembeldamise masinas;

b) Austria piirikontrolliametnikud tembeldavad ökokaardi Austriasse sisenemisel;

c) vedaja riigi ametiasutused tembeldavad ökokaardi ja märgivad sellele kuupäeva enne Austriasse sisenemist;

d) ökokaart tembeldatakse asutuses, kus toimub ökopunktiloendurite käivitamine.

Ökokaardi tembeldamise masinaga varustatud Austria piiripunktid on loetletud H lisas.

Statistilisel eesmärgil koguvad Austria ametiasutused täidetud ökokaardi 1. lehekülje või tagastavad pädevad asutused need Austria ametiasutustele kolme kuu jooksul pärast sõidu lõppu. Sellisel moel saadud statistilised andmed abistavad komisjoni ettepanekute tegemisel ökopunktide reservi jagamise kohta."

3. Artikli 5 lõikele 5 lisatakse punkt d:

"d) või kui ökokaart ei ole tühistatud artikli 2 lõikes 1 sätestatud korras."

4. Artiklile 6 lisatakse lõige 3:

"3. Liikmesriikidele antakse elektroonilised ökopunktid igal aastal kolmes võrdses osas: esimene osa enne eelneva aasta 1. novembrit, teine osa enne 1. märtsi ja kolmas osa enne 1. juulit."

5. Artikkel 14 asendatakse järgmisega:

"Artikkel 14

Olenemata kohast, kus sõiduk sisenes Austriasse või väljus sealt, ei pea sõidu eest maksma ökopunkte, kui sõidukile laaditakse Austrias peale või sellelt maha täielik koorem ja kui sõidukil on selle kinnitamiseks olemas kohased dokumendid."

6. E lisa asendatakse käesoleva määruse I lisas esitatud tekstiga.

7. Määrusele lisatakse käesoleva määruse II lisas esitatud H lisa.

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. märts 2000

Komisjoni nimel

asepresident

Loyola De Palacio

[1] EÜT L 341, 30.12.1994, lk 20.

[2] EÜT L 190, 31.7.1996, lk 13.

--------------------------------------------------

I LISA

E LISA

ÖKOPUNKTIDE ÜMBERJAOTAMISE KRITEERIUMID

Kreeka ja Itaalia eriolukord

Ühenduse reservist, mis on 3,34 % ökopunktide üldarvust, antakse eelisõiguse alusel osa ökopunkte Itaaliale D lisas kehtestatud 4874 ühiku ulatuses ja Kreekale D lisas kehtestatud 576 ühiku ulatuses.

Lisaks võetakse kõik vajalikud meetmed, mis tagaksid, et Kreekale eraldatud ökopunktide osa võtaks piisavalt arvesse Kreeka vajadusi.

Saksamaa taasühendamise mõju

Lisaks eraldatakse Saksamaale ühenduse reservist osa ökopunkte D lisas kehtestatud 6444 ühiku ulatuses.

Austria tagastatud ökopunktide ümberjaotamine

Kõik Austria ökopunktid, mis on tagastatud komisjonile ümberjaotamiseks, jaotatakse lisaökopunkte soovivatele liikmesriikidele vastavalt sellele, kuidas liikmesriikides registreeritud raskeveokid on kasutanud Austrias "Rollende Landstraßet".

Euroopa Ühenduse ja Šveitsi Konföderatsiooni vahelise kaupade ja reisijate raudtee- ja maanteeveo kokkuleppe jõustumisel jaotatakse Austria tagastatud ökopunktid järgmiselt:

30 % ökopunktidest, mis Austria on tagastanud komisjonile jaotamiseks, eraldatakse Kreekale ja 30 % Itaaliale nende eelisõiguse alusel. Ülejäänud ökopunktid, mis Austria on tagastanud, jaotatakse lisaökopunkte soovivatele liikmesriikidele vastavalt sellele, kuidas liikmesriikides registreeritud raskeveokid on kasutanud Austrias "Rollende Landstraßet".

Liikmesriikidele eraldatud ökopunktide hulk, nende poolt tegelikult kasutatud ökopunktid ja liikmesriikide transiitsõidukite keskmine NOx näitaja

Ülejäänud ökopunktid jaotatakse lisaökopunkte soovivatele liikmesriikidele proportsionaalselt koefitsiendiga, mis määratakse iga liikmesriigi jaoks järgmiselt:

- vajalikuks peetavate ökopunktide arv, mis põhineb Austria viimase statistika ekstrapoleerimisel,

- korrutatud liikmesriigile eraldatud ökopunktide ja tema poolt eelmisel aastal tegelikult ära kasutatud ökopunktide suhtega,

- korrutatud selle liikmesriigi transiitsõidukite viimase keskmise NOx näitajaga, mis on esitatud selle aasta sihtnäitaja protsendina.

--------------------------------------------------

II LISA

H LISA

Ökokaardi tembeldamise masinaga varustatud Austria piiripunktid

Achenkirch

Arnoldstein

Braunau

Brennerpaß

Ehrwald

Hangendenstein

Hörbranz

Kiefersfelden

Musau

Nauders

Neuhaus

Pinswang

Reit im Winkel

Saalbrücke

Scharnitz

Schleching

Sillian

Springen

Suben

Steinpaß

Walserberg

Wegscheid

--------------------------------------------------